  Анжелика Тихонова корреспондент Тямыс нылпиос вордскизы Удмуртиын 1-тӥ толшоре 2017-тӥ арын. Нош оглом Выль ар шутэтскон нуналъёсы, 1-тӥ толшорысен 8-тӥ толшорозь, югыт дуннее лыктӥзы 243 вож нуныос. Со сярысь 9-тӥ толшоре журналистъёслы ивортӥз элькунысь тазалыкез утёнъя министрлэн воштӥсез Людмила Гузнищева. «Туэ 1-тӥ толшорысен 8-тӥ толшорозь Удмурт Элькунамы 243 пинал вордӥськиз. Соос пӧлысь 119-эз пиос, 124-ез — дышем сямъя ини — нылъёс. Кылем арын со дыр ӵоже ик 254 пиналъёс вордӥськизы вал», - вераз Людмила Гузнищева.  Солэн ивортэмезъя, нырысетӥ пинал 0 час 50 минутэ Ижкарысь перинатальной центрын вордӥськиз. Секталаез 3 килограмм 190 грамм, кузьдалаез 52 сантиметр. Кыкетӥез - 1 час 50 минутэ Ижкарысь 5 номеро нылпи ваён юртын. Куинетӥез — Ижкарысь 3 номеро нылпи ваён юртын. Ваньзы ик соос - пиос. Ижкарын сяна, выль арлэн нырысетӥ нуналаз нылпиос вордӥськизы Балезино ёросын, Сарапулын, Можгаын, Глазкарын, Воткаын но Пичи Пургаын. 4-тӥ толшоре перинатальной центрын кыктоос вордӥськизы. Людмила Гузнищевалэн верамезъя, кылем арын Выль ар шутэтскон нуналъёсы кыктоос но, куиньмоос но ӧй вал. «Ми малпамъя, демографи югдурмы урод ӧвӧл. Вордӥськемъёслэн лыдзы кылем арынлэсь ӧжытгес, но, озьы ке но, лыдпусмы 200-лэсь ятыр. Нош нылъёс тросгес вордӥськем сярысь верано ке, сыӵе югдур берло куинь арзэ пусйиське ини. Нылъёс, пиосын ӵошатыса, тросгес вордӥсько (Выль ар шутэтскон нуналъёсы — ред.)», — ватсаз Людмила Гузнищева. Тегъёс: Мерлык Статистика нылпиос Удмуртия Тазалыкезутёнъяминистерство  